Tisztelt Kollégák!

A jövőben a tömeges bevándorlással kapcsolatos ügyek (idegenrendészeti és menekültügyi eljárások) komoly kihívás elé állítják a bíróságokat és társszerveiket, így a területi ügyvédi kamarákat, illetve azok tagjait.

A polgári és büntetőügyekben eljáró bíróságok illetékességéről szóló törvény módosítására vonatkozóan előterjesztett törvényjavaslat elfogadása esetén különösen igaz lesz ez megyénkre. Az előterjesztés elfogadása esetén a Zalaegerszegi Járásbíróság és a Zalaegerszegi Közigazgatási és Munkaügyi Bíróság kizárólagos illetékessége folytán jelentősen megnövekszik az ügyek száma, ebből következően a kirendelések száma is.

A menekültügyi eljárásokra vonatkozó jogi szabályozásból adódóan egy-egy ügyben a képviselet ellátása nagyobb terhet és lekötöttséget fog jelenteni a kollégáknak. Előfordulhat, hogy a képviselet ellátása a megyén belüli utazást is igényel, az utazás feltételeit a társzervek (rendőrség) lehetőség szerint biztosítani fogják, de előfordulhat a saját gépkocsi használat szükségessége is. Természetesen a jogszabályi rendelkezések szerint történik majd a munkadíj és az esetleges útiköltség elszámolása.

Nem hagyható figyelmen kívül a menekültekkel való kapcsolattartás során fennálló egészségügyi kockázat, de az ehhez szükséges szájmaszk és gumikesztyű, továbbá a fertőtlenítéshez szükséges feltételek biztosítottak.

Kérem Tisztelt Kollégákat, hogy aki menekültügyi eljárásokban képviseletet (kirendelést) vállal, szíveskedjen azt lehetőleg **2015. szeptember 30. 12,00 óráig írásban** a kamara felé jelezni.

Természetesen az önkéntesen jelentkező ügyvédek kevés száma esetén - figyelemmel az ügyvédi törvény rendelkezésére - más, elsősorban a büntetőjogi szakterületet megjelölő és kirendelést vállaló ügyvédek kirendelésére is sor kerülhet.

 Üdvözlettel: Dr. Király László

 a kamara elnökhelyettese